สถาบันไทยตะลุยเก็บของ
ดันกองทุนหุ้นโป่ง 4% แตะ 5.95 แสนล.บาทแข็งหนุนเงินนอกเข้าตราสารหนี้
19 มี.ค. 2556

ดันกองทุนหุ้นโป่ง 4% แตะ 5.95 แสนล.บาทแข็งหนุนเงินนอกเข้าตราสารหนี้
สถาบันในประเทศตะลุยซื้อหุ้นไทยสุทธิ 1.9 หมื่นล้านบาท หนุนกองทุนหุ้นโป่ง 5.95 แสนล้านบาท โต 4% 
นายภากร ปีตธวัชชัย รองผู้จัดการ หัวหน้าสายงานวางแผนกลยุทธ์องค์กรและการเงิน ตลาดหลักทรัพย์แห่งประเทศไทย เปิดเผยว่า จากการพิจารณาการซื้อขายรายกลุ่มของนักลงทุนตั้งแต่ต้นปีถึงวันที่ 15 มี.ค. 2556 พบว่า นักลงทุนสถาบันในประเทศเป็นเพียงกลุ่มเดียวที่ซื้อสุทธิรวมทั้งในตลาดหลักทรัพย์ (SET) และตลาดหลักทรัพย์เอ็ม เอ ไอ (mai) จำนวน 1.92 หมื่นล้านบาท 
ขณะที่ผู้ลงทุนกลุ่มอื่นๆ มียอดขายสุทธิทั้งหมด โดยนักลงทุนบุคคลขายสุทธิ 1.4 หมื่นล้านบาท พอร์ตบริษัทหลักทรัพย์ (บล.) ขายสุทธิ 2,513 ล้านบาท และนักลงทุนต่างชาติขายสุทธิ 2,293 ล้านบาท 
นอกจากนี้ยังพบว่าตัวเลขการซื้อขายเฉลี่ยต่อวันของนักลงทุนสถาบันเพิ่มขึ้นมาประมาณ 2,000 ล้านบาท และพบว่า ณ สิ้นเดือน ม.ค. กองทุนรวมตราสารทุน มีมูลค่าสินทรัพย์สุทธิ 5.95 แสนล้านบาท เพิ่มขึ้นประมาณ 2 หมื่นล้านบาท หรือ 4% จากสิ้นปีที่ผ่านมาอยู่ที่ระดับ 5.72 แสนล้านบาท 
ทั้งนี้ กองทุนหุ้นที่เติบโตกลับเป็นกองทุนหุ้นทั่วไป โดยมีมูลค่าสินทรัพย์สุทธิอยู่ที่ 1.70 แสนล้านบาท เพิ่มจากสิ้นปีอยู่ที่ 1.53 แสนล้านบาท ขณะที่กองทุนรวมหุ้นระยะยาว (แอลทีเอฟ) ยังทรงตัวที่ 2.03 แสนล้านบาท จากสิ้นปีอยู่ที่ 1.99 แสนล้านบาท 
นายภากร กล่าวว่า สำหรับยอดการซื้อขายในช่วง 2 เดือนแรกของปี อยู่ที่เฉลี่ย 5.8 หมื่นล้านบาทต่อวัน เกินเป้าหมายของปี 2556 ที่ตั้งไว้ 3.2 หมื่นล้านบาทต่อวัน ซึ่งตลาดหลักทรัพย์จะใช้เวลา 1 ไตรมาส หรือภายในสิ้นเดือน มี.ค.นี้ เพื่อพิจารณาว่าปริมาณซื้อขายที่เกิดขึ้นนั้นจะมีเข้ามาอย่างต่อเนื่องหรือไม่ เนื่องจากพบว่าซื้อขายจากหลายๆ ส่วนที่เพิ่มขึ้นมา เช่น การซื้อขายในตลาดหลักทรัพย์เอ็ม เอ ไอ และหุ้นนอก SET100 รวมถึงหุ้นใน SET100
สำหรับกรณีที่เงินบาทมีทิศทางแข็งค่า อาจเป็นปัจจัยหลักหนุนให้เงินทุนต่างชาติไหลเข้าลงทุนในตลาดตราสารหนี้ เพราะทุกบาทที่แข็งค่าขึ้น 0.50 บาท จะสร้างผลตอบแทนให้เพิ่มขึ้น 1% แต่สำหรับตลาดหุ้นเป็นเพียงปัจจัยเสริมเท่านั้น เพราะนักลงทุนต่างชาติจะให้ความสำคัญในเรื่องศักยภาพในการทำกำไรของบริษัทจดทะเบียนมากกว่า 
ทั้งนี้ ในเดือน ก.พ.ที่ผ่านมา พบว่านักลงทุนต่างชาติมียอดขายสุทธิตลาดหุ้นไทยเป็นเดือนแรกด้วยมูลค่า 1.72 หมื่นล้านบาท หลังจากที่ซื้อสุทธิต่อเนื่องเป็นเวลา 3 เดือน และเป็นยอดขายสุทธิเพียงแห่งเดียวเมื่อเทียบกับตลาดหุ้นอื่นๆ ในภูมิภาค แต่มองว่าไม่ใช่เรื่องน่ากังวล เพราะระยะที่ผ่านมาหุ้นไทยปรับตัวเพิ่มขึ้นสูง จึงน่าจะเป็นการขายทำกำไรเท่านั้น แต่ในเดือน มี.ค. พบว่าต่างชาติกลับมามียอดซื้อสุทธิแล้ว 1.1 หมื่นล้านบาท